
A vena portae anatómiai variációinak klinikai jelentősége

Bevezetés: A parciális májtranszplantációk és általános májsebészeti beavatkozások alapja a máj ér- és epeútszerkezeti variációinak minden eddiginél részletesebb ismerete.
Célkitűzés: Célunk volt a v. portae anatómiai variációinak a hazai populációban történő feltérképezése, ezzel a parciális májátültetés ill. májrezekciók során előforduló szövődmények gyakoriságának csökkentése. A tumor miatt végzett v.portae embolizációk eredményességének fokozása, a tumor számára potenciálisan túlélést biztosító interszegmentális v.portae anasztomózisok feltérképezésével.
Anyag és módszer:
I. csoport: 75 humán cadaver máj v.portae rendszerét töltöttük fel speciális, általunk kifejlesztett műgyantakeverékkel, a parenchymát tömény KOH oldattal eltávolítottuk, majd a kapott öntvényeken a hilus és a rex sinus anatómiai variációit elemeztük.
II. csoport: Az I. csoportban leírt korróziós technikát módosítva kezdeti lépésként 5 db humán v.portae májpreparátumot készítettünk, extra alacsony viszkozitású műgyanta keveréket alkalmazva, az akár 0.1 mm átmérőjű interszegmentális anasztomózisok kimutatására.
Eredmények:
I.csoport: 75 preparátumon összesen öt féle fő hilusi variációt különböztettünk meg: 1. "Normál" anatómia, 2. Rövid jobb v.portae, 3. Trifurkáció, 4. Quadrifurkáció, 5. A jobb elülső v.portae ágnak a bal v.portae-ből történő eredése. A rex sinusnak három különböző anatómiai variációját írtuk le, a IV szegment portális vérellátását figyelembe véve: 1."Normál" anatómia - számos v.portae ág a IV szegment ellátására, 2. a IV szegment ellátása egy vagy kettő fő portális ágon keresztül történik, 3. a rex sinus új definíciója - a bal v.portae végső kiöblösödése nélkül.
II. csoport: Preparátumainkon az interszegmentális v.portae anasztomózisokat sikerült vizualizálnunk.
Következtetések: A parciális májátültetések és általános májsebészeti beavatkozásokat nehezítő v.portae variációkat tanulmányozva, munkánkkal hozzájárulhatunk ezen életmentő beavatkozások szövődményrátájának csökkenéséhez. Technikánk alkalmas a v.portae anasztomózisok kimutatására, ezért második lépésben egy nagyobb számú preparátumsorozat készítésével és az anasztomózisok részletes elemzésével, hozzájárulhatunk a v.portae embolizációk sikerességének fokozásához.
 



